TRC บวก 3.21% รับข่าวคลังจ่ายเช็ค 80 ลบ. เพิ่มทุนโปแตชชัยภูมิ
TRC บวก 3.21% รับข่าวคลังจ่ายเช็ค 80 ลบ. เพิ่มทุนโปแตชชัยภูมิ ล่าสุด ณ เวลา 10.20 น. ราคาอยู่ที่ 1.61 บาท บวก 0.05 บาท หรือ 3.21% สูงสุดที่ 1.62 บาท ต่ำสุดที่ 1.60 บาท มูลค่าซื้อขายที่ 43.36 ล้านบาท โบรกฯ แนะ “ซื้อ” ชูเป้า 2.20 บาท 
28 มี.ค. 2560

ผู้สื่อข่าวรายงานว่า ราคาหุ้นบริษัท ทีอาร์ซี คอนสตรัคชั่น จำกัด (มหาชน) หรือ TRC ณ เวลา 10.20 น. ราคาอยู่ที่ 1.61 บาท บวก 0.05 บาท หรือ 3.21% สูงสุดที่ 1.62 บาท ต่ำสุดที่ 1.60 บาท มูลค่าซื้อขายที่ 43.36 ล้านบาท

แหล่งข่าวจากกระทรวงการคลัง เผยว่า เมื่อวันศุกร์ที่ 24 มีนาคม ที่ผ่านมาตัวแทนของบริษัท อาเซียนโปแตชชัยภูมิ จำกัด (มหาชน) หรือ APOT ได้เข้ามารับเช็คเงินสดจากกระทรวงการคลัง วงเงิน 80 ล้านบาท เพื่อใช้เป็นเงินเพิ่มทุน APOT เจ้าของโครงการก่อสร้างเหมืองแร่โปแตชที่จังหวัดชัยภูมิ ตามสัญญาระหว่างกลุ่มประเทศอาเซียนแล้ว
“APOT ได้รับเงินไปแล้ว และคาดว่าจะเรียกประชุมผู้ถือหุ้นได้ในวันที่ 24 เม.ย.นี้ เพื่อให้ใส่เงินเพิ่มทุนตามกระทรวงการคลัง”
สำหรับผู้ถือหุ้น APOT ประกอบด้วย กระทรวงการคลัง 20% TRC ถือ 25% บริษัทเครือเจริญโภคภัณฑ์ บริษัท ผาแดงอินดัสทรี บริษัท เทพารักษ์อินเตอร์เนชั่นแนล บริษัท ไทยเยอรมัน ไมนิ่ง บริษัท อาซาฮีกลาส บริษัท เทมาเส็ก โฮลดิ้งส์ (ไพรเวท) ลิมิเต็ด (สิงคโปร์) บริษัท กาเลนก้า (บริติช เวอร์จิน) บริษัท พี ที พีโทรคีเมีย กรีซิค (เพอซิโร) (ประเทศอินโดนีเซีย)
หลังจากนั้นจะมีการลงนามในสัญญาจ้าง บมจ.ทีอาร์ซี คอนสตรัคชั่น หรือ TRC ในการก่อสร้างโรงงานผลิตแร่โปแตชภายในไตรมาส 2  โดยก่อนหน้านี้ทีอาร์ซีได้รับ Letter of Award (LOA) จากบริษัท อาเซียนโปแตชชัยภูมิไปแล้ว มูลค่าโครงการประมาณ 34,089 ล้านบาท ประกอบด้วย การก่อสร้างโรงงานผลิตแร่โปแตช อาคารสำนักงาน และสถานีจ่ายไฟฟ้า รวมถึงงานระบบสาธารณูปโภค
ส่วนการเพิ่มทุนในครั้งต่อไป ที่จะทยอยเพิ่มทุนทั้งโครงการประมาณ 1 พันล้านบาท กระทรวงการคลังจะเสนอคณะรัฐมนตรีเพื่อให้บริษัทลูกของบมจ.ปตท.เข้าเพิ่มทุนแทน
ขณะที่ธนาคารไอซีบีซี หรือ Industrial and Commercial Bank of China (Thai) Public Company Limited จากประเทศจีน พร้อมสนับสนุนเงินกู้ให้กับ TRC  ในโครงการ อาเซียนโปแตชชัยภูมิ พร้อมด้วยธนาคารไทยพาณิชย์ และกรุงไทย หลังจากที่ APOT เพิ่มทุนแล้ว
 
ด้านบล.เอเชีย เวลท์ แนะนำซื้อ TRC ประเมินราคาเป้าหมายปี 2560 ได้ที่ 2.20 บาท แนวโน้มธุรกิจ TRC จะได้เซ็นสัญญาการก่อสร้างเหมืองโปแตชของ APOT มากถึง 33,400 ล้านบาท  จากการที่ TRC เป็นผู้ถือหุ้นร่วมในกิจการเหมืองโปแตชอาเซียนชัยภูมิ TRC จะได้งานเพิ่มเข้ามาใน Backlog มากถึง 33,400 ล้านบาท โดยถ้าเทียบสัดส่วนของ Backlog ในปี 2560 ส่วนใหญ่เป็นงานเหมืองแร่ของ APOT ในอัตราส่วนมากถึง 88% ส่วนที่เหลือเป็นงานคงเหลือในมือของ TRC
ขณะที่บล.เมย์แบงก์ กิมเอ็ง แนะนำ “ซื้อ” TRC ราคาเป้าหมาย 1.80 บาท/หุ้น โดยโครงการโปแตชชัยภูมิมีความคืบหน้า กระทรวงการคลังเตรียมจะใส่เงินเพิ่มทุนส่วนที่เหลืออีก 80 ล้านบาท ใน 1-2 สัปดาห์นี้  ผู้บริหารตั้งเป้าหมายรายได้ปี 2560 จะเพิ่มเป็น 8,000 ล้านบาท โต 116%  และ ฝ่ายวิจัยประเมินจะมีกำไรสุทธิเท่ากับ 386 ล้านบาท โต 33%  ปีนี้จะเข้าประมูลงานมูลค่ารวม 26,500 ล้านบาท
โดยโครงการ อาเซียน โปแตชชัยภูมิ (APOT) เริ่มมีความคืบหน้ามากขึ้น คาดหมายกระทรวงการคลังเตรียมจะใส่เงินเพิ่มทุนส่วนที่เหลืออีก 80 ล้านบาท ใน 1-2 สัปดาห์นี้ หลังจากที่ผ่านมาได้ผ่านมติครม.  และ ได้ผ่านขั้นตอนของสำนักงบประมาณ และ สำนักงานคณะกรรมการนโยบายรัฐวิสาหกิจ (สคร.) แล้ว
ซึ่งการใส่เงินเพิ่มทุนส่วนของกระทรวงการคลังที่เหลืออีก 80 ล้านบาท  จะทำให้ทุนจดทะเบียนครบ 2,800 ล้านบาท  หลังจากนั้น APOT จะมีการประชุมสามัญผู้ถือหุ้นเพื่อเรียกเพิ่มทุนส่วนที่เหลือ  ลงนามในสัญญาไฟแนนเชียลกับสถาบันการเงิน  หลังจากนั้น TRC ก็จะมีการลงนามในสัญญาก่อสร้างที่ได้รับ Letter of Award (LOA) แล้วมีมูลค่า 3.3 หมื่นล้านบาท